Kommissionens meddelelse vedrørende autonome toldsuspensioner og toldkontingenter (98/C 128/02)

1. Indledning

1.1. Ifølge artikel 28 i EF-traktaten (1) godkendes autonome toldsuspensioner og toldkontingenter af Rådet, der med kvalificeret flertal træffer beslutning på forslag af Kommissionen. I 1989 offentliggjorde Kommissionen derfor en meddelelse (2), hvor det var fastlagt, hvilke retningslinjer og procedurer Kommissionen skulle følge ved udarbejdelsen af sine forslag til Rådet.

1.2. Formålet med denne meddelelse er at få ajourført og udskiftet den tidligere meddelelse i lyset af resultaterne af Uruguay-runden og vedtagelsen af Informationsteknologiaftalen, som førte til omfattende ændringer i økonomien i Fællesskabet. I overensstemmelse med målene i handlingsprogrammet »Told 2000« blev der hermed taget hensyn til de kommentarer og ideer, der blev fremsat under og efter et seminar om dette emne i Wien, for således at få klarlagt disse retningslinjer og forenklet procedurerne for de virksomheder, der har handel med udlandet. Endvidere er der ved denne ajourføring også taget hensyn til, at tidsfristerne i Rådets forordninger om toldsuspensioner og toldkontingenter er afskaffet.

1.3. Kommissionen ønsker med fastsættelsen af disse retningslinjer at få det gjort klart, hvad der er den økonomiske tankegang bag Fællesskabets politik i denne sektor.

1.4. Kommissionen agter at følge den generelle politik, der fremgår af denne meddelelse og de hertil svarende regler med hensyn til toldsuspensioner, der træder i kraft i anden halvdel af 1998.

2. Generelle bemærkninger

2.1. Den fælles toldtarifs rolle

2.1.1. I artikel 9 i EF-traktaten (3) står der, at »Fællesskabets grundlag er en toldunion, som omfatter al vareudveksling, og som indebærer . . . indførelse af en fælles toldtarif over for tredjeland«.

Fra 1968 har Fællesskabet anvendt den fælles toldtarif som en ud af flere foranstaltninger, der skal øge erhvervslivets effektivitet og konkurrenceevne i international målestok.

2.1.2. Ud over at fremme den industrielle udvikling i Fællesskabet skal toldsatserne i denne toldtarif styrke Fællesskabets industrielle produktionskapacitet og derved gøre det lettere for producenterne at konkurrere med leverandører fra tredjelande.

Derfor skal den told, der er fastsat i tariffen, betales for alle de produkter, der overgår til fri omsætning, bortset fra de undtagelser, der er fastsat i fællesskabsbestemmelserne. Betaling af told er derfor en normal procedure.

2.2. Toldsuspensioner

2.2.1. De toldsuspensioner, der vedtages på grundlag af EF-traktatens artikel 28, er en undtagelse fra den normale procedure, eftersom de, så længe foranstaltningen er gældende, for en ubegrænset mængde (toldsuspension) eller en begrænset mængde (kontingent), giver mulighed for fuldstændig fritagelse (fuldstændig toldsuspension) eller delvis fritagelse (delvis toldsuspension) af den normale told, der pålægges indførselsvarer (antidumpingtold påvirkes ikke af disse toldsuspensioner).

2.2.2. I den forbindelse skal det understreges, at der er fri bevægelighed for varer, der indføres under toldsuspensionsordningerne, i hele Fællesskabet. Følgelig har enhver importør i en hvilken som helst medlemsstat ret til at udnytte en toldsuspension, når den først der er indrømmet. Det betyder, at en toldsuspension, som er meddelt som svar på en ansøgning fra en medlemsstat, kan få konsekvenser for alle de øvrige. Sektoren bør derfor administreres på baggrund af et nært og omfattende samarbejde mellem medlemsstaterne og Kommissionen, således at sidstnævnte kan drage omsorg for, at alle Fællesskabets interesser bliver taget i betragtning.

2.3. Særlige forhold ved toldsuspensioner

2.3.1. I artikel 28 i EF-traktaten henvises der til ændringer eller suspensioner af toldsatserne i den fælles toldtarif. Ifølge denne artikel er det tydeligt, at traktatens forfattere har forudset muligheden af, at der kan anvendes forskellige midler til at ændre den fælles toldtarif.

2.3.2. Af ovenstående følger, at toldsuspensioner revideres regelmæssigt og eventuelt ophæves på anmodning af en berørt part. Hvis Fællesskabet har brug for løbende levering af bestemte produkter med reducerede satser eller nulsatser (f.eks. mængderne til et specifikt produkt er for små til, at det kan betale sig at foretage den fornødne investering til at igangsætte en produktion i Fællesskabet), kan Kommissionen i ekstraordinære tilfælde foreslå en ændring af den autonome toldsats i den fælles toldtarif.

2.3.3. Endvidere skal toldsuspensioner, eftersom de udgør en undtagelse fra den generelle regel i den fælles toldtarif, som alle andre undtagelser anvendes på en sammenhængende måde.

2.3.4. Og endelig skal toldsuspensioner for at undgå, at de kun kommer en enkelt erhvervsdrivende til gode, være åbne for alle EF-importører og leverandører i tredjelande. Det betyder, at en toldsuspension i princippet ikke indrømmes for varer, der er omfattet af en eksklusiv handelsaftale.

2.4. Toldsuspensioners rolle

2.4.1. Kommissionen mener, at told har en særlig økonomisk funktion. Toldsuspensioner, som fuldstændig eller delvis skal ophæve toldvirkningerne i en given periode, kan kun indrømmes af særlige, velbegrundede årsager.

Da tolden betragtes som Fællesskabets egne ressourcer, skal de angivne økonomiske begrundelser vurderes i lyset af Fællesskabets generelle interesser.

2.4.2. Ved at tillade, at virksomheder opnår leverancer til en lavere pris for en bestemt periode, bliver det således muligt at stimulere den økonomiske aktivitet inden for Fællesskabet, at forbedre konkurrenceevnen for disse virksomheder og i særdeleshed at gøre dem i stand til at skabe beskæftigelse og modernisere deres strukturer osv.

2.5. Produkter, som kan henføres under toldsuspensioner

2.5.1. Hovedformålet med suspensionerne har traditionelt været at sætte virksomheder i Fællesskabet i stand til at anvende råvarer, halvfabrikata eller komponenter, som ikke er til rådighed i Fællesskabet, men ikke færdigvarer.

Men de økonomiske forhold har ændret sig siden 1989: Der er behov for at skabe arbejdspladser i Fællesskabet, og der er sket en voksende globalisering af handel og produktion, som ofte har ført til udflytning af visse masseproduktionsprocesser. I forbindelse med indrømmelse af toldsuspensioner bør der derfor tages hensyn til denne nye økonomiske situation. Ud fra Fællesskabets synspunkt er det vigtigt at sikre, at toldsuspensioner sætter virksomheder i Fællesskabet i stand til at opretholde fuld beskæftigelse og indhente de nødvendige dele til at fremstille avancerede produkter med en høj værditilvækst, selv om aktiviteten primært består af samling af enkeltdele.

2.5.2. Virksomhederne i Fællesskabet går mere og mere over til at samle produkter, der kræver enkeltdele, som allerede er meget avancerede. Nogle af de dele, der skal bruges, anvendes uden større ændringer og kan derfor betragtes som færdigvarer. Dog kan der i visse tilfælde indrømmes toldsuspension for færdigvarer, der anvendes som komponenter i det færdige produkt, forudsat at merværdien som følge af denne samleproces er tilstrækkelig høj.

2.5.3. Der kan eventuelt indrømmes toldsuspension for udstyr og materiale, der skal anvendes i produktionsprocessen, selv om de generelt betragtes som færdigvarer, forudsat at udstyr og materiale er specifikt og nødvendigt til fremstilling af klart identificerede produkter, og at de ikke kan skade konkurrerende virksomheder i Fællesskabet.

2.6. Hvem nyder godt af toldsuspensioner?

Toldsuspensioner er beregnet for virksomheder med produktion i Fællesskabet. Hvis en toldsuspension er begrænset til et særligt anvendelsesformål, overvåges anvendelsen af det indførte produkt i overensstemmelse med procedurerne for kontrol af end-use (4).

Der vil blive udvist særlig opmærksomhed over for små og mellemstore virksomheder og deres interesser, men man vil også bestræbe sig på ikke at overfylde listerne over produkter, der er omfattet af toldsuspensioner, med varer, som er underlagt en økonomisk set ubetydelig told.

2.7. Toldsuspensioner for EKSF-produkter

Kriterierne i denne meddelelse gælder også for produkter, der henhører under EKSF-traktaten. Beslutninger om toldsuspensioner for disse produkter følger dog for øjeblikket andre procedurer (5).

2.8. Toldunionen med Tyrkiet

Samme kriterier gælder for produkter, der er underkastet reglerne for toldunionen med Tyrkiet (alle produkter undtagen landbrugsprodukter og EFSF-produkter), eftersom Tyrkiet i dette tilfælde har samme rettigheder og forpligtelser som medlemsstaterne. Der er dog andre procedurer, der følges under beslutningstagningen.

3. Generelle tendenser

Af ovennævnte årsager agter Kommissionen at følge den aktionslinje, der er omhandlet nedenfor, når den fremsætter forslag til Rådet og selv vedtager forordninger.

3.1. Hovedformålet med toldsuspensionerne er at sætte EF-virksomheder i stand til at anvende råmaterialer, halvfabrikata eller komponenter uden at skulle betale den normale told, der er fastsat i den fælles toldtarif.

Toldsuspensionerne foreslås efter en omhyggelig gennemgang af de økonomiske årsager, som anmodningerne er baseret på, og kun såfremt de ser ud til at vil kunne få fordel at Fællesskabets økonomi.

På grund af tidsbegrænsninger blev Rådets forordninger om autonome toldsuspensioner ofte offentliggjort kun få dage forud for ikrafttrædelsen, hvilket har skabt problemer for nationale administrationer og erhvervsdrivende. Rådet besluttede derfor, at der, undtagen for visse fiskeriprodukter, skulle vedtages flerårige forordninger (6) (dvs. at de ikke har en udløbsfrist), som bliver delvis opdateret hver sjette måned, for at der kan tages hensyn til nye anmodninger og tekniske eller økonomiske tendenser for produkter og markeder.

3.2. I princippet og medmindre Fællesskabets interesser nødvendiggør noget andet, vil der ikke blive foreslået toldsuspensioner i følgende situationer:

- hvis der fremstilles identiske eller ækvivalente varer eller erstatningsvarer i tilstrækkelige mængder i Fællesskabet eller af producenter i et tredjeland med præferencetoldordninger (7), hvis de berørte parter har kendskab hertil. Det samme gælder i de tilfælde, hvor toldsuspensionen i mangel af produktion i Fællesskabet eller i et tredjeland med præferencetoldordningen vil kunne give konkurrenceforvridning mellem EF-virksomheder for de færdige produkter, hvori de pågældende varer skal indgå, eller i produkter fra en beslægtet sektor

- hvis de pågældende varer er færdige produkter, der er beregnet til salg til slutbrugere, uden at skulle forarbejdes i større udstrækning eller uden at udgøre en integrerende del af et større slutprodukt, som de er nødvendige for

- hvis de importerede varer er omfattet af en eksklusiv handelsaftale, som begrænser EF-importørers mulighed for at erhverve disse produkter fra producenter i tredjelande

- hvis fordelene ved toldsuspensionen sandsynligvis ikke vil komme de berørte forarbejdere og producenter i Fællesskabet til gode

- hvis toldsuspensionen vil komme i konflikt med en anden fællesskabspolitik (f.eks. præferencetoldordninger, antidumpingforanstaltninger, kvantitative eller miljømæssige restriktioner).

3.3. Hvor der forekommer en vis form for fællesskabsproduktion eller leverance fra producenter, som de berørte parter har kendskab til, i et tredjeland med præferencetoldordninger af produkter, der er identiske eller ækvivalente med eller kan erstatte de produkter, som skal indføres, men som ikke fremstilles i tilstrækkeligt omfang til at kunne opfylde behovene hos alle vedkommende forarbejdnings- eller fremstillingsvirksomheder, kan der indrømmes toldkontingenter (begrænset til de manglende mængder) eller delvise toldsuspensioner. Indførsel af produkter, som er omfattet af en præferencetoldordning, eller som er beregnet til genudførsel (f.eks. aktiv forædling) vil også blive taget i betragtning, når beslutningen træffes.

Der kan ansøges om et toldkontingent, eller det kan blive resultatet af behandlingen af en toldsuspensionsanmodning. I den forbindelse vil der i givet fald tages hensyn til eventuel skade for en ny produktion til en eventuel uudnyttet produktionskapacitet i Fællesskabet eller et tredjeland med præferencetoldordninger.

Toldkontingenterne forvaltes i kronologisk rækkefølge (8).

3.4. Så vidt det er muligt vurderes ækvivalensen af importerede produkter og fællesskabsprodukter eller produkter, der indføres fra et tredjeland med præferencetoldordninger, efter objektive kriterier, idet der tages passende hensyn til væsentlige kemiske og fysiske egenskaber ved hvert produkt, deres tiltænkte funktion og kommercielle anvendelse og især deres funktionsmåde og nuværende eller fremtidige disponibilitet på Fællesskabets marked.

Der tages ikke hensyn til prisforskelle mellem importerede produkter og fællesskabsprodukter ved evalueringen.

3.5. I overensstemmelse med bestemmelserne i vedlagte bilag skal ansøgninger om toldsuspensioner eller toldkontingenter indgives af medlemsstaterne på vegne af forarbejdnings- eller fremstillingsvirksomheder i Fællesskabet, med angivelse af navn, som har det udstyr, der skal til for at kunne anvende de indførte varer i deres produktionsprocesser. Ansøgerne skal anføre, at de for nylig, men uden held, har gjort et reelt forsøg på at skaffe de pågældende varer eller ækvivalente varer eller erstatningsprodukter fra potentielle leverandører i Fællesskabet eller virksomheder, som de er bekendt med, og som ligger i et tredjeland med præferencetoldordninger.

De skal også give alle de oplysninger, der er nødvendige for, at Kommissionen kan behandle deres anmodning ud fra de kriterier, der er anført i denne meddelelse. Af praktiske årsager vil anmodninger, hvor den skyldige told antages at ville beløbe sig til under 20 000 ECU om året, ikke komme i betragtning. Virksomheder kan gå sammen for at nå denne tærskel.

3.6. Bestemmelserne i bilaget vil eventuelt blive revideret i lyset af programmet »Told 2000« (9), især hvad angår indførelsen af automatiserede procedurer for overførsel af nye ansøgninger og indsigelser i fællesskab med medlemsstaterne.

Toldkontingentbeholdningen kan konsulteres hver dag på Internet på EUROPA, side »http://europa.eu.int/en/comm/dg21/tariff/public/infos/qotwelco.htm«. De konsoliderede bilag til forordningerne om toldsuspensioner og toldkontingenter, nye ansøgninger til toldsuspensioner og adresser på de ansvarlige ministerier vil der også på et tidspunkt blive adgang til på samme server.

(1) Denne artikel erstattes af artikel 26, når Amsterdam-traktaten træder i kraft.

(2) EFT C 235 af 13.9.1989, s. 2.

(3) Denne artikel erstattes af artikel 23, når Amsterdam-traktaten træder i kraft.

(4) Artikel 21 og 82 i forordning (EØF) nr. 2913/92 (EFT L 302 af 19.10.1992, s. 1) og artikel 291-304 i forordning (EØF) nr. 2454/93 (EFT L 253 af 11.10.1993, s. 1).

(5) Se f.eks. beslutning 1348/96/EKSF (EFT L 174 af 12.7.1996, s. 11).

(6) Forordning (EF) nr. 3050/95 (EFT L 320 af 30.12.1995, s. 1), forordning (EF) nr. 1255/96 (EFT L 158 af 29.6.1996, s. 1), og forordning (EF) nr. 2505/96 (EFT L 345 af 31.12.1996, s. 1).

(7) Det gælder alle lande, for hvilke der ved indførsel af den pågældende vare anvendes en toldsats, der er lavere end Fællesskabets bundne toldsats.

(8) Se artikel 308a i forordning (EØF) nr. 2454/93, som ændret ved forordning (EF) nr. 1427/97 (EFT L 196 af 24.7.1997, s. 31).

(9) EFT L 33 af 4.2.1997, jf. artikel 9, stk. 4, og artikel 10, stk. 2.

BILAG 1

ADMINISTRATIVE ASPEKTER

1. De erfaringer, der er gjort med hensyn til toldsuspensioner, tyder på, at den bedste måde at administrere denne sektor på er at samle ansøgningerne, således at nye toldsuspensioner og ændringer træder i kraft enten den 1. januar eller den 1. juli hvert år. Ved at samle dem på denne måde vil det blive lettere at behandle disse foranstaltninger inden for Taric (De Europæiske Fællesskabers integrerede toldtarif) og dermed at anvende dem i medlemsstaterne. I den forbindelse vil Kommissionen gøre alt for at kunne fremlægge sine forslag til toldsuspensioner for Rådet i så god tid, at de pågældende forordninger vil kunne offentliggøres i De Europæiske Fællesskabers Tidende et godt stykke tid, inden de træder i kraft. Hvad angår toldkontingenter kan det med en forordning fra Kommissionen besluttes at øge mængden eller udvide gyldigheden også uden for ovennævnte perioder (1).

Fremsendelse af ansøgninger

2. Ansøgningerne sendes til det centrale toldsted i medlemsstaten, hvor de vil blive behandlet for at sikre, at anmodningerne opfylder betingelserne i denne meddelelse. Medlemsstaten træffer under eget ansvar beslutning om, hvilke anmodninger der skal sendes til GD XXI i Kommissionen.

Ansøgningerne sendes til Kommissionen i god tid, idet der skal tages hensyn til den tid, der går til at færdiggøre evalueringen og offentliggørelsen af en toldsuspension eller et toldkontingent. For toldsuspensioner gælder den 15. marts for ansøgninger, der skal implementeres den 1. januar det følgende år, og 15. september for ansøgninger, der skal implementeres 1. juli det følgende år.

3. Ved behandlingen af ansøgninger om toldsuspension hører Kommissionen Gruppen for økonomiske tarifspørgsmål. Denne gruppe mødes i Kommissionens regi, alt efter hvilket produkt der skal behandles. For visse beslutninger (f.eks. en forøgelse af toldkontingenter i løbet af året) afgiver medlemsstaternes repræsentanter deres stemme i Toldkodeksudvalgets gruppe for Økonomiske Tarifspørgsmål.

4. Ansøgningerne skal følge modellen i bilag 2 (eller et tilsvarende edb-format). For at fremskynde den administrative og økonomiske behandling af ansøgningerne anbefales det, at ansøgninger, som er indgivet på ansøgerens sprog, så vidt muligt ledsages af en oversættelse til engelsk, fransk eller tysk (også eventuelt af tekniske data).

5. Ved beskrivelsen af produktet anvendes, hvor det er muligt, navne og udtryk fra den kombinerede nomenklatur eller Den Internationale Standardiseringsorganisation (ISO), internationale fællesnavne (INN) eller Den Internationale Union for Ren og Anvendt Kemi (IUPAC) eller colour index (CI) navne. Ved angivelse af enheder anvendes Det internationale enhedssystem (SI), og testmetoder og standarder skal være internationalt anerkendte.

6. Ansøgninger om toldsuspension skal vedlægges al den dokumentation, der er nødvendig for en gennemgribende behandling af de berørte foranstaltninger (tekniske datablade, brugsanvisninger, salgspropaganda, statistikker, prøveeksemplarer, osv.).

7. Hvis der er fortrolige oplysninger, sendes de til Kommissionen separat. Formanden for Gruppen for økonomiske tarifspørgsmål kan give disse oplysninger videre til en anden medlemsstat, hvis den udtrykkeligt anmoder herom, men kun med udtrykkelig tilladelse fra repræsentanten fra den medlemsstat, som har indsendt disse oplysninger, og forudsat at der træffes alle fornødne foranstaltninger til at sikre fortroligheden. En ansøgning vil dog ikke blive taget i betragtning, hvis et dokument, der er vigtigt for undersøgelsen, ikke kan leveres af en eller anden grund (især for at beskytte »virksomhedsfortrolige oplysninger« om f.eks. fremstillingsprocesser, kemiske formler eller sammensætninger osv.)

8. Kommissionen kan, hvis den skønner det nødvendigt, anmode den berørte medlemsstat om yderligere oplysninger i forbindelse med suspensionsansøgningen, hvis den mener, det er nødvendigt for, at den kan udforme et forslag til Rådet.

Indsigelser mod ansøgninger fra medlemsstaterne

9. Eventuelle indsigelser mod en ny ansøgning skal foreligge senest på det andet møde i Gruppen for økonomiske tarifspørgsmål for den pågældende periode som omhandlet i stk. 2. For at undgå for mange møder kan formanden anmode om gruppens udtalelse ved skriftlig høring. I så fald skal indsigelserne fremsendes inden for en rimelig tid, som fastsættes af formanden.

10. Begrundelser for eventuelle indsigelser skal indsendes skriftligt og udformes efter modellen i bilag 3 (eller et tilsvarende edb-format), og de skal indeholde så detaljerede oplysninger som muligt om eksisterende fremstilling i Fællesskabet af det pågældende produkt eller et tilsvarende produkt samt navnene på de producenter, som vil være i stand til at levere sådanne produkter. Disse oplysninger sendes samtidig til Kommissionen og alle øvrige medlemsstater.

11. Ovenstående kriterier finder også anvendelse på gældende toldsuspensioner. Hvis Kommissionen anser det for nødvendigt, kan den anmode om, at der indsendes en ny ansøgning, hvor det er angivet, hvor store mængder der er indført som led i den gældende toldsuspension. Indsigelser mod fortsættelse af toldsuspensionen skal indgives senest på det første møde i Gruppen for økonomiske tarifspørgsmål for den pågældende periode eller ved hjælp af en skriftlig høring på initiativ af Kommissionens tjenestegrene.

Bemærkninger vedrørende ansøgninger fra lande med præferencetoldordninger

12. For at der kan tages hensyn til eventuelle bemærkninger til en ny ansøgning fra et land med præferencetoldordninger, skal de være Kommissionen i hænde senest den 15. juni med henblik på iværksættelse den 1. januar det følgende år og den 15. december med henblik på iværksættelse den 1. juli det følgende år. De skal forelægges i en form svarende til bilag 3 og ledsages af dokumenteret bevis for, at producenten i dette land er i stand til at levere det produkt, for hvilket der ansøges om en toldsuspension, og at produktet kan indrømmes præferencebehandling ved indførsel i Fællesskabet.

13. Bemærkninger fra lande med præferencetoldordninger til videreførelse af en toldsuspension skal være Kommissionen i hænde senest den 15. maj med henblik på iværksættelse den 1. januar det følgende år og den 15. november med henblik på iværksættelse den 1. juli det følgende år. Indsigelserne skal med hensyn til form og indhold opfylde betingelserne i stk. 12 ovenfor.

14. Bemærkninger fra lande med præferencetoldordninger til en ny ansøgning eller videreførelse af en toldsuspension må ikke forsinke Kommissionens beslutning om at foreslå en ny eller opretholde eller ændre en bestående toldsuspension. Der tages kun hensyn til sådanne indsigelser, hvor det på grundlag af de bevisligheder op oplysninger, som Kommissionen og medlemsstaterne har til rådighed, med tilstrækkelig sikkerhed kan konkluderes, at de er berettigede i henseende til de mål og principper, der er omhandlet i meddelelsen.

Afviste ansøgninger

15. En ansøgning om toldsuspension, som ikke er blevet antaget af Kommissionen med henblik på et forslag til Rådet, vil kun blive taget op igen, hvis der viser sig nye elementer, som er relevante for antagelsen (f.eks. væsentlige supplerende oplysninger, tilbagetrækning af indsigelse fra en medlemsstat eller sandsynlighed for, at en indsigelse vil blive trukket tilbage).

(1) Se artikel 6 og 7 i forordning (EF) nr. 2505/96 (EFT L 345 af 31.12.1996, s. 1).

BILAG 2

ANSØGNING OM TOLDSUSPENSION ELLER TOLDKONTINGENT

(Medlemsstat: )

Del I

1. Kode i den kombinerede nomenklatur:

2. Præcis varebeskrivelse under hensyntagen til toldtarifkriterier:

3. Yderligere oplysninger, herunder varebetegnelse, emballage, funktionsmåde, tiltænkt anvendelse af det indførte produkt, hvilken produkttype, det skal anvendes i, samt særligt anvendelsesformål for dette produkt:

4. Erklæring fra den pågældende part om, at de indførte produkter ikke er omfattet af en eksklusiv handelsaftale (der vedlægges supplerende ark):

5. a) Navn og adresse på virksomheder, som er kendt i Fællesskabet eller i et tredjeland med præferencetoldordninger, og som der er rettet henvendelse til om levering af identiske eller ækvivalente varer eller erstatningsprodukter:

b) Datoer og resultater af disse henvendelser:

c) Årsager til, at der ikke kan anvendes produkter fra disse virksomheder til det pågældende formål:

6. Særlige bemærkninger (f.eks. angivelse af tilsvarende eller tidligere toldsuspension eller toldkontingent, angivelse af eksisterende bindende tariferingsoplysning . . .):

ANSØGNING OM TOLDSUSPENSION ELLER TOLDKONTINGENT

(Medlemsstat: )

Del II

1. Kode i den kombinerede nomenklatur:

2. Ansøgning fra:

Adresse:

Telefon/telex/fax:

3. Forventet årlig indførsel:

- værdi (i ECU):

- mængde (i statistiske enheder):

4. Nuværende indførsel (forudgående år):

- værdi (i ECU):

- mængde (i statistiske enheder):

5. Periode, der ansøges for:

6. Toldsatsen på ansøgningstidspunktet:

7. Forventet skyldig told (i ECU) på årsbasis:

8. Navn og adresse på ikke EF-producent:

9. Navn og adresse på importøren og brugeren i Fællesskabet:

For kemiske produkter:

10. TTU-nr. (referencenummer i Europæisk Toldfortegnelse over Kemiske Stoffer) og CAS nr. (Chemical Abstracts Service Registry Number):

11. Strukturformel:

Bilag (produktdatablade, brugsanvisninger, brochurer, osv.)

(dato)

NB:

Hvis nogle af oplysningerne i del I eller II er fortrolige, kan de sendes separat til Kommissionen.

BILAG 3

INDSIGELSE MOD EN ANSØGNING OM TOLDSUSPENSION ELLER TOLDKONTINGENT

(Medlemsstat: )

>START GRAFIK>

Referencenr.:

KN-kode:

Varer:

Journalnr.:>SLUT GRAFIK>

Varerne fremstilles for tiden i Fællesskabet.

Varerne vil blive fremstillet i Fællesskabet fra den (dato).

Et eller flere ækvivalente produkter eller erstatningsprodukter kan fås i Fællesskabet.

Andet:

Virksomheder, som vil kunne levere et identisk eller ækvivalent produkt eller et erstatningsprodukt

Virksomhedens navn:

Kontaktperson:

Adresse:

Tlf.:

Fax:

E-Mail:

Varebetegnelse: